מכשיר הטלפון שנלקח על ידי הווטרן גריגורי דונאייבסקי המפיהררבונקר בברלין, ימים ספורים לאחר התאבדותו של אדולף היטלר
**מוזיאון הווטרנים** על שם יורי שטרן, הוא מוזיאון בעיר נשר המנציח את מורשת הלוחמים היהודים בצבא האדום במלחמת העולם השנייה. המוזיאון שכן מאז הקמתו בשכונת בן דור ועבר באוגוסט 2022, לשכונת נשר הוותיקה ברחוב המגינים 26, במבנה לשימור ששוכן בו גם המוזיאון ההיסטורי של העיר נשר.

היסטוריה
--------

בשנת 1993 הוקמה בעיר נשר "עמותת הווטרנים נשר", הפועלת במסגרת "העמותה למען הקשיש". עמותת הווטרנים הוקמה כדי לאגד את הלוחמים היהודים במלחמת העולם השנייה אשר עלו לארץ ישראל ונקלטו בעיר. בינואר 2000, החליט מנהל העמותה הראשון, גרגורי דונאייבסקי, להקים את מוזיאון הווטרנים. דונאייבסקי היה פוליטרוק לשעבר בצבא האדום, אשר הגיע לברלין במלחמת העולם השנייה, עלה לישראל והתיישב בעיר נשר. ההנחה הייתה שלווטרנים רבים הגרים בנשר מזכרות רבות והם יהיו מוכנים לתרום אותן למוזיאון. דונאייבסקי פנה למנהל המוזיאון הנוכחי יוסף סיטניקוב בהצעה להקים ביחד את המוזיאון. סיטניקוב הוא צייר ופסל והקים מוזיאונים כאלה בברית המועצות (בערים רוסטוב על הדון ואזוב) וגם הביא איתו בעת עלייתו לישראל חלק מהמוצגים של המוזיאונים אותם הקים בברית המועצות. עיריית נשר העמידה לרשות העמותה מספר חדרים צמודים במתנ"ס המקומי וכן מימון להקמת התצוגות. מימון נוסף התקבל מהמשרד לקליטת העלייה.

"מוזיאון הווטרנים - נשר" נחנך ב-10 במאי 2000. מטרת המוזיאון הייתה שימור מורשת הווטרנים - לוחמים יהודים שלחמו לצד בעלות הברית במלחמת העולם השנייה כנגד הנאצים. הפריטים המוצגים במוזיאון נתרמו בעיקר על ידי וטרנים תושבי נשר, והם כוללים תמונות שצולמו על ידי הלוחמים תוך כדי לחימה, מדים של הלוחמים, עיטורי גיבור ברית המועצות ואותות הצטיינות שונים שקיבלו הווטרנים. אחד הפריטים החשובים במוזיאון הוא מכשיר טלפון מהבונקר של היטלר שנלקח משם על ידי דונאייבסקי. במוזיאון מוקדשת פינה ל-156 לוחמים יהודים אשר קיבלו את עיטור "גיבור ברית המועצות", שהוא האות הגבוה ביותר שניתן בזמנו. מאז פתיחתו ועד חודש פברואר 2010, גדל מספר המוצגים במוזיאון פי ארבעה, סיירו במוזיאון כ-22,000 איש בקבוצות של תלמידים, סטודנטים, חיילים, תיירים מרוסיה ואוקראינה וכן חברי כנסת וקונסולים של רוסיה. בטקס הפתיחה הביא הקונסול הרוסי סאשה מוסיינקו כשי בקבוק וודקה אשר עוצב כפגז. לאחר מותו של חבר הכנסת לשעבר יורי שטרן הוסב שם המוזיאון ל"מוזיאון הווטרנים על שם חבר הכנסת יורי שטרן".

במרץ 2010, חלק מהמוצגים של המוזיאון נמצאו באחסון בגלל צפיפות בשטח המוזיאון והעדר שטח תצוגה מתאים. הפעילות במוזיאון כוללת גם מתן הרצאות לתלמידי בתי ספר יסודיים, חטיבות ביניים ותיכוניים על מורשת הווטרנים.

בשנת 2008 זכתה עמותת הווטרנים המפעילה את המוזיאון בפרסים ואותות הצטיינות מטעם המשרד לקליטת עלייה והכנסת על תרומתה לקהילה.

בשנת 2022 החליטה עיריית נשר להעביר את המוזיאון לרחוב המגינים 26 בנשר, בתוך מבנה שנמצא ברשימת השימור ומשמש גם את הארכיון ההיסטורי של העיר נשר. המטרה היא לפנות את החדר בו המוזיאון יושב לטובת כיתת לימוד של בית הספר הממלכתי דתי "כנפי נשרים" היושב באותו מבנה. העברה בוצעה ב-16 באוגוסט 2022. ב-5 בפברואר 2023 בסיוע של עיריית נשר, הסתיים ארגון המוזיאון וכל המוצגים נתלו על הקירות.

גלריית תמונות
-------------

|  |
| --- |
| * שלט של מוזיאון הווטרנים בנשר ברחוב המגינים 26, משמאל שלט גן דרורה מרכז מורשת נשר שלט של מוזיאון הווטרנים בנשר ברחוב המגינים 26, משמאל שלט גן דרורה מרכז מורשת נשר
* מנהל המוזיאון יוסף סיטניקוב בחלל המוזיאון כששכן בבן דורמנהל המוזיאון יוסף סיטניקוב בחלל המוזיאון כששכן בבן דור
* הכניסה למבנה המוזיאון כששכן בבן דור הכניסה למבנה המוזיאון כששכן בבן דור
* מוזיאון הווטרנים נשר המחודש במגינים 26 נשרמוזיאון הווטרנים נשר המחודש במגינים 26 נשר
* מוזיאון הווטרנים נשר המחודש - פינה במוזיאוןמוזיאון הווטרנים נשר המחודש - פינה במוזיאון
 |

ראו גם
------

* מוזיאון הווטרנים אריאל

קישורים חיצוניים
----------------

ויקישיתוף מדיה וקבצים בנושא **מוזיאון הווטרנים** בוויקישיתוף
* "מוזיאון הווטרנים נשר" במגינים 26 נשר, פתוח לביקורים בתאום מראש בטלפון 04–8299226 צולם ב-23/5/2023 בערוץ יו-טיוב

הערות שוליים
------------

1. ↑  הערך מבוסס על ריאיון עם מנהל המוזיאון, מנהל העמותה למען הקשיש, ביקור במוזיאון ומסמכים שהוצגו
2. ↑  הודעת דובר עיריית נשר באתר העירייה